Video: Krokodil gryp jagluiperdwelpieSkermgreep uit die video Beeldmateriaal uit Suid-Afrika van die oomblik waar ŉ jagluiperd skielik deur ŉ krokodil oorval en in die water ingesleep word, maak opslae op sosiale media. Die video is geneem deur Busani Mtshali, ŉ gids by die &Beyond Phinda- privaat wildreservaat, berig die Daily Mail. Die jong welpie staan en suip by ŉ watergat, onbewus van ŉ krokodil wat in die water skuil. Die krokodil verskyn dan skielik uit die water en sleep die welpie in die water in. “Dit is baie hartseer,” sê die gids in die video. “Daar is niks wat ons kan doen nie, want die krokodil het die jagluiperd oorval toe hy water wou suip.” “Op ŉ safari vir WildEarth, het die &Beyonda Phinda-gids Busani Mtshali op ŉ jagluiperdwyfie en haar twee welpies afgekom,” het WildEarth.TV op Facebook gesê toe hulle die video gedeel het. “Toe die klein mannetjie die watergat nader om water te suip, het Busani ŉ krokodil daar naby opgemerk. Wat volg is hartseer en moeilik om na te kyk. Die natuur kan soms erg wees en moeilik om te verstaan. Alhoewel ons wens sulke tonele het ŉ gelukkige einde, het elke dier sy rol om te speel in die voedselketting, selfs die krokodil.” Die video maak groot opslae op sosiale media en is reeds deur miljoene persone gekyk op verskillende platforms. Nylkrokodille is die grootste krokodilspesie in Afrika. Hulle is baie aggressief en het ŉ uiters kragtige byt.